離婺源過古薦注口張村三渡遂登五嶺
作者：方回
朝代：宋

paragraphs: 卧聞鄰客曉先發，亦束寢衣辭旅榻。
急雨頓止風稍動，空山微凉路不滑。
溪流向西吾適東，舟渡者三更橫縱。
人心最險天自易，左路欲窮須右通。
蠶放三眠大麥熟，含桃爛紅豌豆綠。
野次思之不可致，七日菜食市無肉。
南山之北歸去來，摘菊剪韭手所栽。
說詩命酒花當開，焉用拾是登崔嵬。